कराची में नौसेना पर हमले में मौलवी सहित 5 गिरफ्तार  
कराची में नौसेना के हवाई अड्डे पर आतंकी हमले के सिलसिले में फैसलाबाद के मदरसे के एक मौलवी सहित पांच संदिग्धों को गिरफ्तार किया गया है।
पाकिस्तान की खुफिया एजेंसी ने शुक्रवार को पांच लोगों की गिरफ्तारी का दावा किया है, जिसमें फैसलाबाद के मदरसे का एक मौलवी भी शामिल है। इन लोगों को कराची में नौसेना के हवाई अड्डे पर आतंकवादी हमले के सिलसिले में गिरफ्तार किया गया है।  सूत्रों ने कहा कि खुफिया एजेंसियों के संचालकों ने पंजाब प्रांत के फैसलाबाद जिले के सियानाचक गांव में देवबंद मदरसा पर छापा मारा और कारी कैसर को गिरफ्तार कर लिया। कराची में पाकिस्तानी नौसेना के मुख्य हवाई अड्डा पीएनएस मेहरान पर रविवार को हमला करने वाले आतंकवादियों से कैसर के संबंध होने की सूचना पर गिरफ्तारी की गई।  सूत्रों ने कहा कि प्रतिबंधित संगठन से संबंधित कैसर को किसी गुप्त स्थान पर ले जाया गया है। एक्सप्रेस 24 - 7 न्यूज चैनल के मुताबिक कराची से चार और संदिग्धों को गिरफ्तार किया गया है।